આ પ્રશ્ને ડી.ટી.પીના સિનિયર ડેપ્યુટી સેક્રેટરી સુરેશ બાલન સાથે વાત કરતાં તેમણે ટ્રાન્સફર ફીમાં ૧૦૦૦ ગણો વધારો થયો હોવાનું કબૂલીને જણાવ્યું હતું કે, ‘૧૯૯૮ સુધી કે.પી.ટી. દ્વારા ડેવલપમેન્ટ ચાર્જના આધારે ટ્રાન્સફર ફી વસૂલાતી હતી, પરંતુ ત્યાર પછી ટેરિફ ઑથોરિટી ફોર મેજર પોર્ટ (ટેમ્પ) દ્વારા તેના નિયમોમાં ફેરફાર કરાયા. જોકે ભારે વિરોધના પગલે ૨૦૦૪ સુધી તેનો અમલ કરાયો ન હતો, પરંતુ ૨૦૦૪થી તેનો અમલ શરૃ કરાયો અને ૨૦૦૯થી નવા દર નક્કી થયા. જેના કારણે ટ્રાન્સફર ફીમાં ૫૦૦થી ૧૦૦૦ ગણો વધારો થયો છે. લોકોની અને ચેમ્બર જેવી સંસ્થાઓની રજૂઆતના પગલે કેન્દ્ર સરકારના શિપિંગ મંત્રાલયનું આ અંગે ધ્યાન દોરાયું છે. શિપિંગ મંત્રાલયે કાનૂન મંત્રાલયનો અભિપ્રાય માગ્યો છે. અત્યારે આખો પ્રશ્ન તેમની પાસે પડ્યો છે. તેમના અભિપ્રાય પછી શિપિંગ મંત્રાલય આગલી સૂચના આપશે.’ લીઝ હોલ્ડમાંથી ફ્રી હોલ્ડની જમીનના રેકોર્ડના પ્રશ્ને તેમણે જણાવ્યું હતું કે, ‘રાજ્ય સરકાર પાસે ગાંધીધામની જમીનના ૬-૧૨ કે ૭- અ જેવા કોઈ ઉતારા નથી. હાલમાં તમામ રેકોર્ડ ડી.ટી.પી. પાસે છે. સિટી સરવે ઑફિસ શરૃ કરીને બધો રેકોર્ડ રાજ્ય સરકારે સંભાળવો જોઈએ. આ અંગે કલેક્ટર અને રાજ્ય સરકાર સાથે મિટિંગો થઈ ગઈ છે. વાતો મોટી-મોટી થાય છે, પરંતુ કાર્યવાહી કશી જ થતી નથી. હાલમાં તો લીઝ હોલ્ડમાંથી ફ્રી હોલ્ડની કામગીરી ધીમી થઈ ગઈ છે.’